Mestská časť Bratislava – Nové Mesto

Materiál na rokovanie
Miestneho zastupiteľstva
dňa 16.06.2015

Návrh 
na zrušenie
Štatútu účelového mimorozpočtového peňažného fondu mestskej časti Bratislava – Nové Mesto schváleného dňa 20.04.2004 uznesením Miestneho zastupiteľstva mestskej časti Bratislava – Nové Mesto č. 9/08
v znení jeho dodatkov

Predkladá:						       Materiál obsahuje:
Mgr. Ing. Ľubomír Baník				       1. Návrh uznesenia
prednosta Miestneho úradu				       2. Dôvodovú správu
mestskej časti Bratislava - 				       3. Štatút v znení jeho dodatkov
Nové Mesto						       4. Vyjadrenie ministerstva vnútra

                                                                                	       

Spracovateľ:						       
Mgr. Ing. Ľubomír Baník	
prednosta Miestneho úradu mestskej časti Bratislava – Nové Mesto 	

Jún 2015
Návrh uznesenia

Miestne zastupiteľstvo mestskej časti Bratislava – Nové Mesto

z r u š u j e 

Štatút účelového mimorozpočtového peňažného fondu mestskej časti Bratislava – Nové Mesto schválený dňa 20.04.2004 uznesením Miestneho zastupiteľstva mestskej časti Bratislava – Nové Mesto č. 9/08 v znení jeho dodatkov v plnom rozsahu

a)  bez pripomienok

b)  s pripomienkami

Dôvodová správa

V zmysle ust. § 5 ods. 2 písm. a) zákona  č. 583/2004 Z.z. o rozpočtových pravidlách územnej samosprávy (ďalej len „zákon“), môže obec na plnenie svojich úloh použiť o.i. aj prostriedky mimorozpočtových peňažných fondov (ďalej len "peňažné fondy"). 
 
Odlišne od uvedených fondov môže obec podľa ust. § 7 ods. 4 zákona poskytovať dotácie právnickým osobám a fyzickým osobám podnikateľom, ktorí majú sídlo alebo trvalý pobyt na území obce alebo ktoré pôsobia, vykonávajú činnosť na území obce, alebo poskytujú služby obyvateľom obce za podmienok ustanovených VZN len na podporu všeobecne prospešných služieb, všeobecne prospešných alebo verejnoprospešných účelov, na podporu podnikania a zamestnanosti, pričom mestské časti Bratislavy môžu poskytnúť dotácie na celom území Bratislavy.
 
V zmysle ust. § 15 ods. 3 cit. zákona prostriedky peňažných fondov používa obec prostredníctvom svojho rozpočtu okrem prevodov prostriedkov medzi jednotlivými peňažnými fondmi navzájom a okrem prípadov, keď sa prostriedky peňažných fondov použijú len na vyrovnanie časového nesúladu medzi príjmami a výdavkami svojho rozpočtu v priebehu rozpočtového roka. 
 
Z uvedeného vyplýva, že peňažné fondy sú síce vytvorené mimo rozpočtu najmä zo zdrojov /v zmysle ust. § 15 ods. 1 zákona/: 
a) prebytku rozpočtu za uplynulý rozpočtový rok
b) prostriedkov získaných  rozdielu medzi výnosmi a nákladmi z podnikateľskej činnosti po zdanení
c) zostatky peňažných fondov z predchádzajúcich rozpočtových rokov a zostatky príjmových finančných operácií s výnimkou zostatkov nepoužitých návratných zdrojov financovania
; avšak používať sa dajú výlučne prostredníctvom rozpočtu, t.j. síce je možné ich viesť odlišne mimo rozpočtu, a preto aj zostatky týchto peňažných fondov neprepadajú (§ 15 ods. 2 prvá veta zákona), ale použiť je možné ich výlučne prostredníctvom rozpočtu. Z tohto dôvodu (použitie výlučne prostredníctvom rozpočtu) musí použitie peňažného fondu schváliť Miestne zastupiteľstvo v zmysle ust. § 15 ods. 2 druhá veta zákona, pričom toto ustanovenie je kogentné a nie je ho možné meniť. 
 
O použití týchto peňažných fondov rozhoduje MZ - výlučne - § 15 ods. 2 druhá veta cit. zákona. 

V pôvodnom zákone č. 303/1995 Z.z. o rozpočtových pravidlách (ďalej len „pôvodný zákon“), ktorý je nahradený vyššie uvedeným zákonom, bolo taktiež uvedené v ust. § 26 ods. 2 písm. d), že obec môže na plnenie svojich úloh použiť prostriedky mimorozpočtových peňažných fondov, tak ako terajší § 5 ods. 2 písm. a) zákona. 

Taktiež aj v ust. § 30 ods. 1 až 3 pôvodného zákona bolo uvedené, že obec môže vytvárať vlastné mimorozpočtové peňažné fondy, pričom zdrojmi môžu byť najmä  prebytok hospodárenia rozpočtu za uplynulý rok,  zostatky týchto fondov z minulých rokov a  ďalšie zdroje bežného roka, s tým, že zostatky peňažných fondov koncom roka neprepadajú a o použití týchto fondov rozhoduje Miestne zastupiteľstvo, pričom prostriedky týchto fondov používa obec prostredníctvom rozpočtu s výnimkou niektorých prípadov, a to v tak ako je to v zákone v § 15.
Vzhľadom na vyššie uvedené skutočnosti, či už ustanovenia pôvodného zákona alebo aktuálne platného zákona, je zrejmé, že Štatút účelového mimorozpočtového peňažného fondu mestskej časti Bratislava – Nové Mesto schválený dňa 20.04.2004 uznesením Miestneho zastupiteľstva mestskej časti Bratislava – Nové Mesto č. 9/08 (ďalej len „štatút“) bol už v danom čase schválený v rozpore s pôvodným zákonom, nakoľko tento štatút rozdeľoval kompetencie používania peňažného fondu medzi Miestne zastupiteľstvo a starostu, pričom v tomto prípade má zákonom zverenú kompetenciu výlučne Miestne zastupiteľstvo. 

Zároveň je potrebné uviesť, že v zmysle výkladu k zákonu, ako aj k zákonu o obecnom zriadení nie je možné kompetenciu zverenú výlučne do právomoci jedného z orgánov obce rozdeliť a už vôbec nie preniesť na druhý orgán. 
Vzhľadom na všetky vyššie uvedené skutočnosti je potreba Štatút zrušiť.